钦定古今图书集成/明伦汇编/氏族典/第297卷 > 《廖用贤尚友录》 > 羊续
## 钦定古今图书集成/明伦汇编/氏族典/第297卷 > 《廖用贤尚友录》 > 羊续

按《后汉书羊续传》：“续字兴祖，太山平阳人也。其先七
世二千石。续以忠臣子孙拜郎中，去官后，辟大将军
窦武府。及武败，坐党事禁锢十馀年，幽居守静。及党
禁解，复辟太尉府，四迁为庐江太守。中平三年，江夏
兵赵慈反叛，杀南阳太守秦颉，攻没六县，拜续为南
阳太守。当入郡界，乃羸服间行，侍童子一人，观历县
邑，采问风谣，然后乃进。”其令长贪洁，吏民良猾，悉逆
知其状，郡内惊竦，莫不震慑。乃发兵与荆州刺史王
敏共击慈，斩之，属县馀贼，并诣续降。续为上言，宥其
枝附。贼既清平，乃班宣政令，候民病利，百姓欢服。时
权豪之家尚奢丽，续深疾之，常敝衣薄食，车马羸败。
六年，灵帝欲以续为太尉，时拜三公者，皆输东园礼
钱千万，令中使督之，名为“左驺。”其所之往，辄迎致礼
敬，厚加赠赂。续乃坐使人于单席，举缊袍以示之曰：
“臣之所资，唯斯而已。”左驺白之，帝不悦。以此故不登
公位，而征为太常，未及行，会病卒，时年四十八。